(Rapport Uffiċjali u Rivedut)

Laqgħa Nru. 16

L-Erbgħa, 20 ta' Ottubru, 1999

Stampat fl-Uffiċċju ta' l-Iskrivan

Prezz Lm1

Laqgħa Nru. 16

L-Erbgħa, 20 ta' Ottubru, 1999

Il-Kumitat iltaqa' fil-Palazz, il-Belt Valletta, fis-7.10 p.m.

Il-Minuti tal-laqgħa Nru. 15 li saret fid-19 ta' Ottubru, 1999 ġew konfermati.

ABBOZZ FINALI TAL-KURRIKULU MINIMU NAZZJONALI

IĊ-CHAIRPERSON (Onor. Helen D'Amato): Nirringrazzjakom talli erġajtu ġejtu għal din it-tielet laqgħa fejn qed niddiskutu l-abbozz finali tal-kurrikulu minimu nazzjonali.

B'riferenza għall-ittra li semmejt il-bieraħ li bagħat is-Sur Joseph Camilleri, Chairperson tal-Kummissjoni Nazzjonali Persuni b'Diżabilita', fejn qal li minkejja li l-kummissjoni għamlet ir-rakkmandazzjoniijiet tagħha rigward persuni b'diżabilita', jidher li s-suġġerimenti tagħha ma ġewx inkorporati fl-abbozz finali, nixtieq nagħmel rimarka fuq kull punt imsemmi fl-ittra tas-Sur Joseph Camilleri.

Nista' ngħid li l-maġġor parti tar-rakkmandazzjonijiet li saru mill-kummissjoni, ġew fil-fatt inklużi fl-abbozz finali tal-kurrikulu.

L-ewwel kumment imsemmi fl-ittra tas-Sur Camilleri, il-punt dwar minoranzi li hemm riferenza għalih fit-tielet paragrafu f'paġna 3 ta' l-ewwel abbozz, veru li ma ntlaqax għax ittieħdet id-deċiżjoni li l-gender issues jibqgħu jiġu tackled f'dak is-sens u mhux f'sens iktar wiesa'.

Iż-żewġ punti l-oħra, forom alternattivi ta' komunikazzjoni u l-ambjent fiżiku ta' l-iskejjel, ġew inkorporati fl-abbozz finali li għandna quddiemna u l-kummissjoni stess taqbel perfettament mal-prinċipji kif jidhru fl-abbozz.

Dwar il-punt ta' edukazzjoni għad-diversita' - fl-aħħar abbozz kien ttrattat f'paġna 197 u f'dan l-abbozz finali huwa ttrattat f'paġna 17 - il-kummissjoni qed tgħid li dwar l-investiment fil-futur ta' tfal li huma l-aktar fil-periklu, imkien ma jissemmew tfal b'diżabilita' li huma fost l-aktar grupp vulnerabbli.

Issa f'paġna 17 tal-kurrikulu minimu nazzjonali taħt Prinċipju 2: Rispett għad-Diversita', insibu li:

''Il-Kurrikulu Minimu Nazzjonali jimpenja lill-Istat biex jassigura l-aħjar esperjenzi edukattivi possibbli lill-istudenti kollha, huma x'inhuma r-realtajiet soċjali u l-ħiliet tagħhom.

Kull skola hi mogħnija b'repertorju vast ta' ħiliet, esperjenzi u bżonnijiet.

Din id-diversita', mlaqqgħa mad-differenzi individwali u soċjali li jsawru lill-istudenti, titlob pedagoġija li tirrispetta u tiċċelebra l-kalejdoskopju ta' realtajiet u stejjer personali li jiddefinixxu kull klassi f'kull skola f'Malta.''.

Jiġifieri qed insibu riferenza kontinwa għal ħiliet kollha u ħiliet differenti ta' l-istudenti u f'paragrafu ieħor taħt dan l-istess prinċipju, insibu:

''Biex dan il-prinċipju jsir realta', il-komunita' edukattiva trid tipprovdi sistema li minn kmieni taħseb biex tidentifika l-potenzjal u l-bżonnijiet ta' l-istudenti kollha, biex b'hekk ikunu jistgħu jitfasslu programmi li jżommuhom fuq il-binarju tal-progress.

Il-Kurrikulu Minimu Nazzjonali jipprovdi spazju biżżejjed lill-iskejjel biex dawn jindirizzaw ir-realtajiet edukattivi ta' l-istudenti tagħhom.

Permezz ta' din l-awtonomija relattiva, l-iskejjel ikunu jistgħu jżewġu l-garanzija ta' pakkett edukattiv bażiku lil kulħadd ma' rimedji speċjalizzati mnebbħa mill-bżonnijiet partikulari ta' l-istudenti.''.

U f'paġna 21 taħt il-Prinċipju 8: Edukazzjoni Inklużiva, insibu li:

''il-komunita' edukattiva trid tibqa' fidila lejn il-ġustizzja soċjali billi tinvesti l-aktar fit-tfal u ż-żgħażagħ li minħabba kawżi differenti jkunu fil-periklu ...''.

Dan il-prinċipju qed jinkludi kull min huwa fil-periklu u fl-ittra tal-Kummissjoni Nazzjonali Persuni b'Diżabilita', qed jingħad li:

''Għalhekk, il-Kummissjoni tenfasizza li d-diskussjoni dwar edukazzjoni speċjali f'Malta, għandha tkun fuq il-livell tal-"kif" u mhux fuq il-"jekk".

Fil-fatt id-diskussjoni fuq il-"kif" qed issir b'mod pożittiv fuq il-Kumitat Ministerjali dwar l-Inklużjoni. ''.

Dan il-punt enfasizzatu ħafna l-bieraħ Ms. Vella meta qalet illi m'hemm ħadd li qed jgħid "jekk" għandniex nagħmlu edukazzjoni inklużiva, imma l-mistoqsija hija "kif" irridu nimxu għall-edukazzjoni inklużiva.

Punt ieħor li jirreferu għalih il-kummissjoni huwa dwar is-soċjeta' u l-media li fl-abbozz finali tal-kurrikulu minimu nazzjonali nsibuh f'paġna 33 taħt il-Għan 8: Edukazzjoni dwar il-Midja.

Taħt it-titolu "Ħiliet", b'riferenza għas-soċjeta' u l-midja, insibu li

"it-teknoloġija ta' l-informatika għandha tkun aċċessibbli għal kulħadd, inklużi tfal b'diżabilitajiet differenti.".

Jiġifieri fl-abbozz finali, dan il-punt qiegħed imniżżel eżattament kif riduh il-kummissjoni u barra minn din ir-riferenza f'paġna 33, hemm riferenzi oħra dwar dan f'paġni 36 u 44.

Punt ieħor dwar il-media, imsemmi mill-kummissjoni, jirreferi għal paġna 220 ta' l-ewwel abbozz.

B'riferenza għall-organizzazzjoni tal-midja f'paġna 34 tad-dokument li għandna quddiemna, insibu:

"jiffamiljarizzaw ruħhom mal-proċess ta' produzzjoni ta' midja differenti, inklużi forom differenti bħal, ngħidu aħna, il-Lingwa tas-Sinjali, il-Braille, sottotitli, eċċ.".

Jiġifieri s-suġġeriment tal-kummissjoni ġie milqugħ u mniżżel kelma b'kelma fl-abbozz finali tal-kurrikulu.

B'riferenza għall-punt li jittratta l-parteċipazzjoni produttiva u effettiva fid-dinja tax-xogħol, il-kummissjoni qed tissuġġerixxi li għandhom jidħlu l-kliem "Support għall-persuni b'diżabilita'".

Issa jekk immorru għal paġna 34 tal-kurrikulu minimu nazzjonali, insibu:

"is-sistema ta' benefiċċji soċjali għall-kategoriji differenti ta' ħaddiema (full-time/part-time/bla xogħol) u l-appoġġ għall-persuni b'diżabilita'; ".

Mela anke f'dan il-każ, fl-abbozz tal-kurrikulu hawn imniżżel b'mod eżatt il-kummenti tal-kummissjoni.

Punt ieħor li rreferew għalih il-kummissjoni huwa dwar ix-xjenza u teknoloġija fejn qed jingħad li ħadd m'għandu jitħalla barra milli jiġi nfurmat dwar l-attivita' tax-xjentisti u t-teknoloġisti.

F'paġna 37 tal-kurrikulu minimu nazzjonali, b'riferenza għax-xjenza, insibu li:

"Il-kurrikulu fix-xjenza għandu:

- jagħti tagħrif bażiku dwar id-dmirijiet u l-etika li għandhom josservaw ix-xjentisti u t-teknoloġisti, fosthom l-obbligu li jinfurmaw lil kulħadd bl-attivita' tagħhom.".

Mela anke s-suġġeriment li kulħadd għandu jiġi nfurmat qiegħed imdaħħal fil-kurrikulu.

Għas-suġġeriment l-ieħor li fil-parti "Ħiliet" taħt "Komunikazzjoni" għandhom jiżdiedu l-kliem "inkluż forom differenti ta' komunikazzjoni", f'paġna 38 tal-kurrikulu, fil-parti "Ħiliet" ta' l-Għan 13: Kompetenza Komunikattiva, insibu:

"- ikunu jafu jitħadtu, jiktbu u jużaw forom oħra ta' esprezzjoni;

- jifhmu kemm dak li jaqraw u jisimgħu kif ukoll forom oħra ta' espressjoni;".

Wara li rajna kull punt imsemmi fl-ittra li l-Kummissjoni Nazzjonali Persuni b'Diżabilita' bagħtet lill-Onor.

Louis Galea, Ministru ta' l-Edukazzjoni, fil-5 ta' Lulju 1999, liema ittra naturalment għaddiet lil min kien qed ifassal il-kurrikulu, wieħed jirrealizza li mhux talli min kien qed ifassal dan l-abbozz ma tax widen tal-kummenti u s-suġġerimenti kollha li għamlet il-kummissjoni - ħlief għall-punt li ssir differenza bejn gender issues u issue ta' persuni b'diżabilita' - iżda li r-rakkmandazzjonijiet kollha ġew segwiti u nklużi f'dan id-dokument.

Nixtieq illi tittieħed konjizzjoni ta' dan li għedt għaliex nemmen illi l-kummenti li għamel is-Sur Joseph Camilleri meta qal illi minkejja li l-Kummissjoni Nazzjonali Persuni b'Diżabilita' kienet għamlet ir-rakkmandazzjonijiet tagħha fir-rigward ta' persuni b'diżabilita', lill-Ministru ta' l-Edukazzjoni, jidher li s-suġġerimenti tagħha ma ġewx inkorporati fl-abbozz finali, huma inġusti għall-aħħar.

Jiena se nibgħat kopja tal-punti li għadni kemm għamilt lill-Kummissjoni Nazzjonali Persuni b'Diżabilita' biex jagħrfu u japprezzaw illi s-suġġerimenti tagħhom ġew inklużi fl-abbozz finali tal-kurrikulu.

Skużawni jekk forsi ħadd ftit fit-tul, pero' ħassejt illi ma stajtx inwarrab il-kummenti li saru mill-kummissjoni.

Ngħaddi biex nistieden lil Fr. Charles Mallia jagħmel il-kummenti tiegħu, pero' qabel xejn, nixtieq ninformakom illi minn ħin għall-ieħor nistgħu niġu msejħa fil-Kamra tad-Deputati biex jittieħed vot, jiġifieri jkollna break ta' 20 minuta.

CHARLES MALLIA (Segretarju ta' l-Assoċjazzjoni ta' l-Iskejjel Privati): Qabel nibda naħseb tajjeb nispjega li għalkemm l-Assoċjazzjoni ta' l-Iskejjel Privati tinkludi prinċipalment l-iskejjel tal-knisja, tinkludi wkoll skejjel privati, fosthom St Edwards li ilhom membri għal żmien twil, u San Anton Senior School.

Bejn wieħed u ieħor, l-iskejjel tagħna huma responsabbli mill-edukazzjoni ta' madwar 26% tat-tfal f'Malta.

Tajjeb ngħid ukoll li għalkemm jien reliġjuż, ma nirrappreżentax lill-awtoritajiet ekklesjastiċi dwar it-tagħlim tar-reliġjon fl-iskejjel.

Dwar il-kurrikulu, nixtieq insemmi erba' punti li huma daqsxejn kritiċi; kritiċi mhux f'sens negattiv imma pjuttost biex forsi ntejbu d-dokument li għandna quddiemna.

Naqbel ħafna mad-dokument għax fih ħafna affarijiet sbieħ u pożittivi, pero' forsi jista' jkun hemm żvilupp fuq il-punti li se nqajjem, u l-ewwel punt li se nagħmel jirrigwarda t-tagħlim tar-reliġjon.

Innotajt illi t-tagħlim tar-reliġjon daħal bħala għan u jissemma fil-livell tal-primarja u tas-sekondarja, pero' ma jissemmiex fl-edukazzjoni bikrija.

Bir-rispett kollu lejn nies ta' reliġjonijiet oħra jew li m'għandhomx twemmin, u nirrispettahom bil-qalb, naħseb illi ħafna ġenituri jibdew jgħallmu lit-tfal tagħhom fir-reliġjon Kattolika minn eta' żgħira u għalhekk naħseb illi forsi jista' jsir xi żvilupp fis-sezzjoni ta' l-edukazzjoni bikrija.

Punt ieħor li xtaqt insemmi huwa dwar l-assessjar formattiv.

Ħalli nirrakkontalkom fatt illi ġara l-ġimgħa l-oħra.

Il-ġimgħa l-oħra ltqajt ma' għalliem li qalli: "Talbuni biex nagħmel profile u għalkemm għall-bidu ma kellix aptit nagħmlu, għamiltu u issa għandi r-riżultat, imma x'se nagħmel bir-riżultat?

Nibgħathom lill-ġenituri?"

Kif qalli hekk, ħasadni.

Għalxiex irriduh l-assessjar formattiv?

Kif jgħid tajjeb id-dokument, l-assessjar formattiv irriduh biex l-għalliema jkunu jafu b'iktar preċiżjoni x'għandu bżonn kull tifel u tifla fil-klassi ħalli t-tagħlim ma jibqax orjentat lejn il-klassi sħiħa u nibqgħu nitkellmu fuq linji ġenerali, imma nkunu aktar preċiżi u t-tagħlim ikun iktar individwalizzat u t-tfal ikunu jistgħu jifhmu aktar dak illi qed jiġi ppreżentat lilhom.

Kif diġa' qalu d-Direttur Ġenerali ta' l-Edukazzjoni u d-Direttur għall-Iżvilupp tal-Kurrikulu, se jkun diffiċli ħafna biex nikkomunikaw x'inhu u għal xiex iservi l-assessjar formattiv.

L-assessjar formattiv m'huwiex l-iskop aħħari, iżda huwa strument biex nagħtu edukazzjoni aħjar u biex it-tagħlim ikun aħjar.

L-għan ta' l-assessjar formattiv huwa biex it-tagħlim ikun iktar individwalizzat u tani daqsxejn fastidju l-fatt li qisu hemm polemika bejn assessjar formattiv u assessjar summattiv.

F'paġna 48 tal-kurrikulu, b'riferenza għas-sistema ta' assessjar fil-livell sekondarju, insibu li:

"Eżamijiet ibbażati fuq kontenut biss jissarrfu f'tagħlim fattwali memorizzat.

Dan ixejjen il-proposti ta' l-assessjar formattiv imsemmi qabel.".

M'huwiex bilfors li l-assessjar summattiv ikun kontenutistiku biss.

Ms. Vella l-bieraħ qaltilna li fl-eżamijiet għad-dħul fil-junior lyceum diġa' ddaħlu mistoqsijiet li jiċċekkjaw mhux biss il-kontenut imma anke l-ħiliet.

Jien ma naqbilx illi npoġġu l-assessjar summattiv kontra l-assessjar formattiv.

Jien inħoss li ż-żewġ tipi ta' assessjar huma pjuttost kumplimentari u wieħed jgħin lill-ieħor.

It-tieni punt tiegħi forsi aktar jirrigwarda l-kapijiet ta' l-iskejjel primarji għaliex l-assessjar formattiv huwa iktar inċisiv fl-edukazzjoni primarja.

Dan id-dokument jobbliga li sa l-ewwel tlett snin, l-assessjar kollu li jsir ikun dak formattiv u jekk fhimt sew lill-Ministru, dan il-pjan se jiġi implimentat mis-sena d-dieħla.

Given the fact li diġa' għandna tant diffikultajiet biex nifhmu x'inhu l-assessjar formattiv, xi strument għandna, fuq liema suġġetti se nilħquh, kif se nużawh u għal xiex se jservi?

Jekk irridu nkunu realistiċi, jien qed naraha diffiċli ħafna biex jiġi implimentat fil-Years 1, 2 u 3 mill-1 ta' Ottubru tas-sena d-dieħla.

Naħseb għad jonqos iktar żmien biex dan il-pass jiġi implimentat bis-serjeta'.

Aħna, bħala skejjel mhux ta' l-Istat, se nirċievu xi għajnuna f'dan ir-rigward?

Bħalma l-għalliema ta' l-Istat għandhom bżonn ta' training f'dan il-qasam, naħseb li anke l-għalliema tagħna għandhom bżonn ta' taħriġ f'dan il-qasam.

Dawn kienu l-punti li xtaqt nagħmel dwar l-assessjar formattiv.

Punt ieħor huwa dwar is-suġġetti fl-edukazzjoni sekondarja li jissemmew f'paġna 47 tal-kurrikulu.

Dan il-punt kien diġa' ssemma fl-abbozz ta' qabel u saħansitra kien iktar determinanti għaliex kien jissemma wkoll in-numru ta' lezzjonijiet, pero' għad baqagħli xi diffikultajiet.

B'riferenza għas-suġġetti bażiċi fil-livell sekondarju, x'qegħdin nifhmu bil-kelma "bażiku"?

Ifisser li dawn is-suġġetti jridu jiġu mgħallma tul il-ħames snin tas-sekondarja, jew jistgħu jiġu mgħallma biss f'xi snin?

Id-dokument m'huwiex ċar fuq dan il-punt.

F'paġna 48 jingħad li t-tfal li huma batuti fil-lingwi uffiċjali, fil-Malti u fl-Ingliż, jistgħu jieqfu milli jistudjaw ilsien barrani ieħor u jissaħħu f'dawn iż-żewġ ilsna.

Jiġifieri hawnhekk qed nifhem illi t-tagħlim ta' ilsien barrani li huwa wieħed mis-suġġetti bażiċi, jista' ma jiġix mgħallem?

M'hijiex daqshekk ċara xi tfisser il-kelma "bażiku".

Fl-opinjoni tiegħi, il-lista ta' suġġetti għadha twila.

Meta wieħed jaqleb il-lista f'lezzjonijiet li jridu jingħataw u l-interpretazzjoni tkun li trid tingħata lezzjoni għal kull suġġett, kważi kważi, nerġgħu nispiċċaw biex il-ħin kollu ta' l-iskola se jkun okkupat b'lezzjonijiet.

Qisu ma tantx se jibqa' spazju għall-option subjects li jingħataw minn Form 3 'il fuq.

Ma nafx jekk il-ħsieb huwiex li forsi fis-sekondarja ma jibqax ikollna option subjects, imma fir-realta' jidher li m'hawnx spazju biżżejjed għall-option subjects.

Forsi dan huwa mudell ta' kif wieħed jista' jorganizza u jqassam is-suġġetti matul is-snin.

Per eżempju, jissemma t-tagħlim tal-computer, imma dan għandu bilfors jiġi mgħallem mill-Form 1 sal-Form 5 b'lezzjoni waħda, jew f'xi snin jista' jiġi mgħallem lil kulħadd u f'xi snin oħra lil min jagħżel dan is-suġġett?

Nixtieq spjegazzjoni aktar ċara.

Dwar it-teknoloġija u d-disinn.

Xi skejjel, inkluż skejjel fl-assoċjazzjoni tagħna, diġa' jgħallmu dan is-suġġett allura għalihom it-tagħlim tat-teknoloġija u disinn, m'huwiex xi ħaġa ġdida, pero' għal ħafna skejjel oħra, dan huwa suġġett ġdid.

Bilkemm nafu x'inhu u ċertament li m'aħniex ippreparati għalih.

Ma nafux x'riżorsi għandna bżonn; ma nafux x'għalliema għandna bżonn.

U jekk indaħħlu għalliema ġodda, x'se nagħmlu bl-għalliema li diġa' għandna għax naturalment tagħlim ta' suġġett bħal dan jitlob ċertu reorganisation.

Inħoss li hemm bżonn ta' iktar diskussjoni qabel ma jiddaħħal dan is-suġġett.

L-istess għar-rigward tax-xjenza koordinata.

Nhar it-Tnejn kellna meeting ta' l-assoċjazzjoni u nista' ngħidilkom li xi kapijiet ta' skejjel sekondarji dehru daqsxejn konċernati.

It-tagħlim tax-xjenza koordinata jfisser illi issa mhux se nibqgħu ngħallmu l-physics, chemistry u biology bħala single subjects, imma se ngħallmu biss ix-xjenza koordinata bħala suġġett wieħed?

Kif diġa' kellhom iċ-ċans jagħmlu l-awtoritajiet edukattivi, huma diġa' ħadu prekawzjoni u qalu li sakemm ma jsirux tibdiliet fl-iskejjel post-sekondarji, dan ma jitwettaqx, pero' naħseb illi hemm bżonn ta' aktar diskussjoni qabel ma tgħaddi.

Xi wħud mill-kapijiet ta' l-iskejjel tagħna jixtiequ li s-suġġetti tax-xjenza jibqgħu jiġu mgħallma b'mod individwali.

Dawk kienu l-punti li xtaqt nagħmel dwar il-lista tas-suġġetti.

Jien tkellimt mill-punt applikattiv, kif kap ta' skola jrid ipoġġi fil-prattika l-affarijiet li hemm imniżżla fil-kurrikulu.

L-aħħar punt li nixtieq nagħmel huwa pjuttost tekniku.

M'iniex espert fil-materja, imma tani daqsxejn fastidju li fis-sezzjoni ta' għerf taħt l-għan fuq ix-xjenza u t-teknoloġija, jissemma ħafna l-aspett proċesswali.

M'għandi l-ebda diffikulta' dwar dan, pero' nħoss illi għandu jkun hemm daqsxejn ta' kontenut ukoll.

Naħseb li xi ideat bażiċi prinċipali għandhom ikunu mgħallma sakemm wieħed jasal fit-tmiem ta' l-iskola sekondarja.

Forsi ttieħdet dik id-deċiżjoni anke minħabba d-diskussjoni li diġa' semmejt, ċioe' jekk għandux jiġi mgħallem is-suġġett ta' xjenza koordinata jew inkella s-suġġetti l-oħra tax-xjenza.

IĊ-CHAIRPERSON: Hawn xi ħadd li jixtieq jagħmel xi mistoqsija lil Fr. Charles Mallia?

L-Onor.

EVARIST BARTOLO: Jiena l-aktar li xtaqt huwa li forsi nesploraw flimkien il-possibbilta' li jkun hemm skemi ta' kooperazzjoni bejn is-setturi differenti tas-sistema edukattiva.

Per eżempju, mil-lat ta' eżamijiet, x'kooperazzjoni tara li għandu jkun hemm biex jersqu aktar lejn xulxin il-common entrance examination u l-eżami għad-dħul fil-junior lyceum?

Kif taf daqsi, qed nispiċċaw biex f'temp ta' għaxart ijiem, tfal ta' 11-il sena jridu jagħmlu xi għaxar eżamijiet differenti.

Naħseb dak hu punt li ta' min wieħed jidħol fid-dettall dwaru.

X'diffikultajiet taraw biex l-iskejjel tal-knisja u l-iskejjel privati - għal dawk li tista' titkellem inti għalihom - jattwaw il-politika ta' inklużjoni?

Bħalma taf, għad hawn il-perċezzjoni - kultant ġusta u kultant inġusta - li l-iskejjel li lanqas lesti jkunu inklużivi huma l-iskejjel privati u xi kultant anke l-iskejjel tal-knisja.

Mistoqsija oħra li nixtieq insaqsik hija x'jista' jsir biex l-iskejjel kollha jaħdmu iktar flimkien.

Nafu li teżisti kooperazzjoni ta' livell tajjeb ħafna bejn skejjel individwali, per eżempju, kooperazzjoni bejn skejjel privati u skejjel ta' l-Istat, jew skejjel tal-knisja u skejjel ta' l-Istat, fejn skejjel imorru għand xulxin u jorganizzaw attivitajiet flimkien, liema kooperazzjoni tista' tgħin biex tnaqqas ċerti preġudizzji li jeżistu fis-soċjeta' Maltija - per eżempju fis-sistema edukattiva hemm il-ġenna, il-purgatorju u l-infern, u b'mod inġust, l-iskejjel ta' l-Istat dejjem jiġu ekwiparati ma' l-infern - allura min-naħa ta' l-Istat u min-naħa ta' l-iskejjel privati u tal-knisja, x'jista' jsir biex ngħinu lil xulxin u biex negħlbu dawn it-tipi ta' preġudizzji?

Inti stess tlabt, u naħseb bir-raġun, li jekk se jidħol l-assessjar formattiv u hemm bżonn ta' bidla kulturali fit-teachers, l-għalliema se jkollhom bżonn taħriġ.

X'jista' jsir biex f'affarijiet bħal dawn ikun hemm taħriġ ta' l-għalliema flimkien?

L-aħħar mistoqsija li nixtieq nagħmel hi daqsxejn aktar long-term u forsi lanqas hi fair li nistaqsiha lilek, imma xorta se nistaqsihielek.

Bis-soċjeta' li qed tinbidel fejn is-sekularizzazzjoni dieħla f'kull qasam, u l-fatt illi l-vokazzjonijiet reliġjużi qed jonqsu u allura qed tiżdied ħafna l-preżenza tal-lajċi fl-iskejjel tal-knisja, x'karattru konfessjonali taħseb illi jista' jibqgħalhom l-iskejjel tal-knisja biex jagħtu l-kariżma tagħhom jew l-identita' tagħhom f'dawk l-iskejjel?

Bħalma nafu, mil-lat ta' teaching personnel qed nersqu biex ma tantx se jibqa' differenza bejn l-iskejjel ta' l-Istat u l-iskejjel tal-knisja.

U jekk wieħed iħares lejn il-ftehim li sar bejn l-Istat u l-knisja fl-1991, taħseb illi l-formula kif tinħadem il-kontribuzzjoni ta' l-Istat lill-iskejjel tal-knisja se jkollha tikber biex tagħmel tajjeb għall-implimentazzjoni tat-tibdiliet li qed jiġu proposti fil-curriculum?

IĊ-CHAIRPERSON: Nirringrazzjak, Onor. Bartolo.

L-Onor.

MICHAEL ASCIAK: Il-mistoqsija li nixtieq nagħmel m'hijiex neċessarjament indirizzata lejn Fr. Mallia bħala rappreżentant ta' l-Assoċjazzjoni ta' l-Iskejjel Privati għaliex jiena nformat illi l-assoċjazzjoni ma tirrappreżentax l-iskejjel privati kollha, pero' ħaġa li tinkwetani hija l-kwestjoni tal-lingwa użata f'ċerti skejjel privati, mhux qed ngħid fl-iskejjel privati kollha, imma f'xi wħud minnhom.

Kultant jirriżulta li tfal li normalment id-dar jitkellmu bil-Malti u li l-ġenituri tagħhom jagħżlu li jibagħtuhom fi skola privata fejn tintuża biss il-lingwa Ingliża - naturalment bl-ebda mod ma qiegħed nitkellem kontra l-użu ta' l-Ingliż fl-iskejjel, anzi huwa tajjeb illi l-istudenti kollha jitgħallmu l-Ingliż - ikunu handicapped meta mqabbla ma' tfal oħra, u bħala tabib niltaqa' ma' każijiet bħal dawn.

Jien naf familji li fid-dar tagħhom jitkellmu biss bil-Malti u meta t-tfal tagħhom marru fi skola fejn tintuża biss il-lingwa Ingliża, kellhom problemi meta marru lura d-dar.

Kellhom problemi kemm mal-ġenituri u kemm mat-tfal tal-ġirien li normalment jilagħbu magħhom fit-triq għax ma jkunux jistgħu jiftiehmu bejniethom.

Naħseb importanti ħafna s-suġġeriment li qed jagħmel id-dokument fuq il-bilingwaliżmu biex din il-problema tingħeleb meta t-tfal ikunu għadhom ta' eta' żgħira.

Din hija problema li rridu noqogħdu attenti minnha għaliex naħseb taffettwa l-iżvilupp tat-tfal infushom meta jkunu għadhom żgħar.

It-tieni mistoqsija li nixtieq nagħmel ma rridx nindirizzaha lilek bħala rappreżentant ta' l-iskejjel tal-knisja imma iktar lejn il-knisja per se, pero' peress li ma naħsibx illi se jkun hawn rappreżentant tal-knisja, se nagħmilha lilek.

Bħala ġenitur inħoss li jeħtieġ ikun hemm iktar koordinazzjoni bejn it-tagħlim tar-reliġjon fl-iskejjel u t-tagħlim tar-reliġjon li jsir barra l-iskejjel.

Per eżempju t-tfal tiegħi, fl-iskola jkollhom lezzjoni tar-reliġjon kważi kuljum.

It-tfal tiegħi li għandhom seba' snin u ħames snin, iqumu fis-6.00 a.m. għax il-private tiġborhom fis-6.30 a.m., u jiġu lura mill-iskola fis-2.30 p.m., u darbtejn fil-ġimgħa jridu jmorru l-Mużew inkella ma jkunux jistgħu jagħmlu l-preċett u l-griżma.

Ma rridx niġi miżinterpretat li qed ngħid kontra t-tagħlim tad-dutrina fil-Mużew jew it-tagħlim tar-reliġjon fl-iskejjel, pero' inħoss li bi ftit koordinament bejn l-iskejjel u l-awtoritajiet tal-knisja, is-sitwazzjoni tista' tiġi iktar dovetailed ħalli t-tfal ikunu daqsxejn iktar liberi.

U meta qed ngħid "liberi", mhux qed ngħid biex joqogħdu jiġru barra imma biex iqattgħu aktar ħin id-dar mal-ġenituri u biex ikollhom aktar ħin jagħmlu l-homework.

Ħafna drabi dak li jitgħallmu l-iskola huwa l-istess li jitgħalmu fil-Mużew allura naħseb ikun biżżejed jekk il-Mużew imorru biss darba fil-ġimgħa minflok darbtejn.

Illum il-ħin li t-tfal iqattgħu mal-ġenituri u l-ħin li t-tfal għandhom fuq idejhom, huwa at a premium u jġib stress fuq il-familja.

Qed nispiċċaw biex kif it-tfal jaslu d-dar mill-iskola, jagħmlu l-homework malajr ħalli jkunu jistgħu jmorru l-Mużew għat-tagħlim tad-dutrina.

IĊ-CHAIRPERSON: Nirringrazzjak, Onor. Asciak.

L-Onor.

MARIE LOUISE COLEIRO: Il-kurrikulu jitkellem b'viżjoni wiesgħa ħafrna; ma jitkellimx biss dwar l-aspett akkademiku, iżda jitkellem, per eżempju, dwar ir-rabta bejn l-edukazzjoni u d-dinja tax-xogħol, dwar gender issues, eċċ. Kif tħarsu lejn dawn l-aspetti?

Dawn huma affarijiet li se teħduhom on board, jekk forsi m'intomx diġa' qed tagħmluhom?

Għar-rigward tat-taħriġ ta' l-għalliema, it-taħriġ se tagħmluh intom jew inkella se titolbu l-għajnuna tal-gvern biex l-għalliema ta' l-iskejjel privati jkunu jistgħu jiġu mħarrġa flimkien ma' l-għalliema ta' l-Istat?

Saru assessments min-naħa ta' l-iskejjel privati vis-a-vis il-viżjoni sħiħa li qed jagħti dan il-curriculum f'sens ta' xi spejjeż finanzjarji aktar tridu tidħlu għalihom?

Fost affarijiet oħra, il-kurrikulu jitkellem fuq l-edukazzjoni inklużiva, fuq l-edukazzjoni ta' persuni bi bżonnijiet speċjali, u anke fuq l-ambjent fiżiku ta' l-iskejjel.

Issa jien naf skejjel tal-knisja li m'humiex aċċessibbli għall-persuni bi bżonnijiet speċjali u jekk dan il-kurrikulu se jiġi implimentat, bilfors li jrid isir xi ħaġa f'dan is-sens, u allura bilfors se jkun hemm infiq finanzjarju.

Jekk diġa' saru financial assessments, l-iskejjel privati - mhux qed nitkellem għall-iskejjel tal-knisja għax dawn jingħataw donazzjonijiet u mhux jitħallsu miżati - se jgħollu l-miżati tagħhom?

Nafu li minn sena għal oħra l-miżati jogħlew u naturalment kull tibdil jirriżulta fi spejjeż finanzjarji, allura l-iskejjel privati se jkomplu jgħollu l-miżati b'ċertu skaletta?

IĊ-CHAIRPERSON: Nirringrazzjak, Onor. Coleiro.

L-Onor.

JEAN PIERRE FARRUGIA: Mill-mistoqsija parlamentari numru 9874 li ġiet imwieġba dan l-aħħar, ħareġ li l-miżati ta' skejjel primarji privati, mhux tal-knisja, jistgħu jlaħħqu għal Lm750 fis-sena.

Issa jien naf min għandu tlett itfal imorru fl-istess skola privata u lanqas għandu xi tnaqqis fil-miżati li jrid iħallas.

Mill-istess mistoqsija parlamentari ħareġ ukoll li l-miżati ta' skejjel sekondarji jistgħu jitilgħu għal Lm900 fis-sena.

Meta nara dawn it-tip ta' miżati, inħoss illi l-gvern għandu impenn ikbar biex jagħti l-aqwa edukazzjoni fl-iskejjel tiegħu u m'għandix dubju li l-gvernijiet kollha dejjem għamlu ħilithom sabiex fl-iskejjel ta' l-Istat tingħata l-aħjar edukazzjoni.

Fl-opnjoni tiegħi, anke l-knisja għandha tidħol iktar fil-fond ta' din il-problema għaliex fl-aħħar mill-aħħar, is-sistema li tfal jidħlu fi skejjel tal-knisja permezz ta' lotterija m'hijiex il-mod kif tiddistingwi bejn familja li finanzjarjament tista' u familja li tista' anqas.

Din is-sistema tista' twassal biex familji jkollhom jagħmlu sagrifiċċju finanzjarju kbir li jġib stress fuqhom u fuq it-tfal.

Nixtieq inżid ma' dak li qal l-Onor.

Michael Asciak għar-rigward tad-dutrina fil-Mużew.

Fil-Ħamrun, it-tfal darbtejn fil-ġimgħa biss ikollhom dutrina, imma f'lokalitajiet oħra bħal Ħ'Attard u Ħal Balzan, it-tfal iridu jmorru għad-dutrina erba' darbiet fil-ġimgħa.

Il-knisja hija sodisfatta bil-proposti li nsibu f'dan il-curriculum għar-rigward tat-tagħlim tar-reliġjon?

Jekk hija sodisfatta, hemm għalfejn it-tfal imorru għal iktar tagħlim reliġjuż barra l-ħin ta' l-iskola?

Huwa importanti ħafna li dan il-punt jiġi tackled għax kif qal il-kollega tiegħi, biex it-tfal imorru l-Mużew qed jitnaqqasilhom il-ħin li għandhom biex iqattgħu mal-familji tagħhom u qed jiżdied ukoll l-istress fuq il-membri tal-familja.

IĊ-CHAIRPERSON: Nirringrazzjak, Onor. Farrugia.

L-Onor.

CARMELO ABELA: Peress li fil-kurrikulu nsibu li se taqa' iktar responsabbilta' fuq il-kapijiet ta' l-iskejjel, inti, bħala kap ta' skola, taraha bħala problema li se jkunu l-kapijiet stess li jridu jippjanaw ix-xogħol u jaraw jew hemmx ħtieġa ta' aktar persuni biex imexxu l-iskola?

It-tieni mistoqsija hija dwar faċilitajiet sportivi.

Naħseb li b'mod ġenerali l-iskejjel privati għandhom faċilitajiet sportivi tajbin u jallokaw ħin lill-istudenti tagħhom sabiex jipprattikaw xi tip ta' sport, waqt li għal kuntrarju, l-iskejjel tal-gvern għandhom ċertu limitazzjonijiet mil-lat ta' faċilitajiet sportivi, taħseb li jista' jkun hemm ħidma mill-qrib bejn l-iskejjel tal-knisja, skejjel privati u skejjel tal-gvern biex il-faċilitajiet sportivi li hawn fil-pajjiż jiġu shared bejn l-iskejjel kollha?

Forsi barra x-sharing ta' faċilitajiet sportivi, jista' jkun hemm ukoll sharing ta' faċilitajiet oħra li jkunu aħjar f'xi skejjel tal-gvern milli fi skejjel privati, bħalma huma, per eżempju, il-laboratorji.

Taħseb li jista' jkun hemm din it-tip ta' kooperazzjoni bejn l-iskejjel privati, skejjel tal-knisja u skejjel statali għar-rigward ta' użu ta' faċilitajiet eżistenti?

IĊ-CHAIRPERSON: Nirringrazzjak, Onor. Abela.

Fr. Charles, nitolbok tagħti overview tal-mistoqsijiet kollha li sarulek.

CHARLES MALLIA: Nibdew bil-kooperazzjoni fir-rigward ta' l-eżamijiet għad-dħul fil-junior lyceum u l-common entrance.

Bartolo, meta xi sentejn ilu saret ir-reviżjoni tas-sillabu, konna kkooperajna flimkien u dħalna f'ċertu dettall u minn dak iż-żmien 'il hawn, il-kooperazzjoni kompliet tiżdied.

Fil-fatt aħna naqsmu l-karti ta' l-eżamijiet ma' Ms. Vella u ma' l-EOs u kemm hu possibbli, qed insegwu fedelment is-sillabu li hemm.

We are doing our utmost biex nimxu fuq l-istess binarji u għalkemm iż-żewġ eżamijiet huma separati, il-materja qiegħda tkun more or less parellela u forsi iktar ma jgħaddi ż-żmien, aktar tista' tiġi fine-tuned u aħjar.

Fir-rigward ta' kooperazzjoni bejn l-iskejjel dwar dak li għandu x'jaqsam ma' sports, jiena naħseb illi fuq livell individwali l-iskejjel ġieli jikkooperaw bejniethom, pero' l-iskejjel kollha għandhom il-problemi tagħhom.

Naturalment l-iskejjel iridu l-ewwelnett jaqdu lill-istudenti tagħhom imbagħad jaraw jistgħux jaqdu lil ħaddieħor.

Fil-fatt ġieli jsiru xi attivitajiet sportivi, bħalma huma leagues, bejn skejjel individwali.

Ovvjament huwa disturb fuq l-aspett fiżiku ta' l-iskola li jkollok tfal minn skejjel oħra għaddejjin fil-kurituri, pero' iktar ma jkollna relazzjonijiet tajbin bejn l-iskejjel, aktar aħjar.

Naħseb aħjar jekk il-kooperazzjoni bejn l-iskejjel titmexxa fuq livell informali milli b'xi deċiżjonijiet formali jew b'xi liġi.

Ġieli jkunu l-għalliema stess li jagħmlu kuntatti ma' għalliema ta' skejjel oħra, forsi għax ikunu jafuhom personalment.

Dwar l-inklużjoni, jiena nħoss illi f'dawn l-aħħar snin anke l-iskejjel tal-knisja bdew jiċċaqilqu u nara ċertu progress.

Fil-fatt fl-iskejjel tagħna llum għandna aktar tfal b'diżabilita' milli kellna ftit tas-snin ilu.

Ovvjament il-heads u l-għalliema jiffaċċjaw diffikultajiet għax ċertu każijiet ikunu diffiċli, pero' anke għar-rigward tal-livell sekondarju, fil-common entrance examination għamilna klawsola fejn għedna li safejn hu possibbli, nistgħu ndaħħlu persuni b'diżabilita'.

Naturalment wieħed irid ikun realistiku wkoll.

Per eżempju meta aċċettajna l-ewwel persuna bin-nuqqas ta' smiegħ, konna ansjużi f'sens tajjeb għaliex riedna nagħmlu t-tajjeb, imma riedna naraw ukoll x'kien se jfisser għalina dan il-pass.

Kienet esperjenza pożittiva għall-fatt illi kellna peripatetic teacher li għenet ħafna lit-teacher tal-klassi u allura naqqset l-ansjeta'.

Kien hemm support reali għax il-peripatetic teacher li kienet taf kif it-tifel irid jiġi handled, għallmet il-mod kif irid jiġi handled lill-oħrajn.

Jiġifieri b'għajnuna ta' facilitators u ta' peripatetic teachers, dawn il-barriers jistgħu jiġu megħluba.

Ħaġa li tippreokkupana daqsxejn hija li fil-livell sekondarju, it-tagħlim jitqal u ma nafux kemm dawn it-tfal ikunu jistgħu jlaħħqu miegħu.

Naħseb li xi wħud minna qegħdin nimxu lejn restricted curriculum għalihom, qegħdin niffokaw fuq l-essenzjali, fuq dak li huwa l-iktar bżonjuż.

Barra minn hekk, naħseb li xi wħud mill-facilitators u peripatetic teachers, se jkollhom bżonn huma stess xi ftit għajnuna għaliex fil-livell sekondarju ma jistax ikun li jkollok persuna waħda li tkun taf kollox, pero' naħseb mexjin, iċċaqlaqna sew u j'Alla nibqgħu mexjin 'il quddiem.

Dwar il-preżenza tar-reliġjużi fl-iskejjel, iva, din qiegħda tonqos u tant aħna preokkupati li f'Lulju li għadda għamilna seminar ta' ġimgħa niddiskutu din il-problema.

Aħna ninsabu preokkupati għaliex ma nafux fil-futur kemm se jkollna vokazzjonijiet.

Hemm min jittama li jibqa' jkollna vokazzjonijiet u allura nkunu nistgħu nkomplu u hemm min jaħseb li mhux se jibqa' jkollna vokazzjonijiet u allura x'se nagħmlu?

Li qegħdin nagħmlu hu li kemm jista' jkun naqsmu ma' oħrajn il-valuri li nemmnu fihom aħna, biex imbagħad huma jkunu jistgħu jkompli dak li bdejna aħna.

Dik hija l-viżjoni tagħna.

Forsi tvarja minn grupp għall-ieħor u minn skola għall-oħra u forsi hawnhekk jirriflettu l-vokazzjonijiet li jkollu grupp u mhux ieħor.

Dwar il-kontribuzzjoni ta' l-Istat vis-a-vis tibdil li jrid isir u l-inklużjoni ta' persuni b'diżabilita', ta' min isemmi li hemm daqsxejn ta' differenza bejn l-iskejjel tal-knisja u skejjel privati.

Forsi aħna l-iskejjel tal-knisja iktar fortunati mill-iskejjel privati għax l-Istat jgħinna billi jibagħtilna peripatetic teachers u facilitators free of charge waqt li l-iskejjel privati jridu jimpjegawhom at their own cost.

Għandhom salarju ta' persuna oħra li jridu jħallsu u allura kultant mhux ta' b'xejn iżidu l-miżati.

S'intendi waħda tmur ma' l-oħra u jekk se nħaddmu l-prinċipju ta' l-inklużjoni, irridu nimpjegaw lil ċertu persuni.

Naturalment tagħmel differenza meta għandek għajnuna; meta għandek għajnuna, se tkun esperjenza pożittiva, iżda wisq probabbli l-ispejjeż se jiżdiedu wkoll.

Pero' naħseb illi huma spejjeż ġustifikati għax wieħed ikun qiegħed jaħdem biex jgħin persuna li għandha aktar bżonnijiet minn ħaddieħor.

Issemmiet il-problema tad-dutrina.

Ma naħsibx li jiena l-bniedem kompetenti biex nirrispondi l-mistoqsijiet li saru f'dan ir-rgiward.

Ix-xogħol tiegħi huwa l-iktar fi skola.

Naturalment nifhimkom, pero' sinċerament ma nafx inwieġibkom.

Li nista' nagħmel hu li nwassal il-messaġġ tagħkom.

IĊ-CHAIRPERSON: Issejħet votazzjoni fil-Kamra allura dalwaqt se jkollna nwaqqfu l-intervent tiegħek, Fr Mallia, u nkomplu wara d-division.

CHARLES MALLIA: Dwar finanzi, il-finanzi għal ċerti bżonnijiet, jieħdu ħsiebhom l-iskejjel individwali.

L-iskejjel privati jieħdu ħsiebhom permezz ta' miżati u aħna nieħdu ħsiebhom permezz ta' donations.

Ma naħsibx illi jekk nitolbu lill-gvern biex jgħinna nagħmlu lift … Fl-iskejjel tagħna bdejna nistallaw lifts għall-persuni b'diżabilita' u naħseb illi l-ebda skola ma talbet għajnuna lill-gvern biex jiġi stallat lift.

Apparti l-aspett finanzjarju li huwa reali, naħseb li se jkollna bżonn għajnuna għat-taħriġ ta' l-għalliema, speċjalment f'ċertu oqsma li jissemmew fil-kurrikulu, għas-sempliċi raġuni li m'għandniex l-expertise meħtieġ.

S'intendi, dan jinvolvi spejjeż u fil-limitazzjonijiet tagħna, qegħdin naħsbu li nagħmlu xi taħriġ aħna stess, pero' għandna bżonn l-għajnuna u naħseb li anke l-ftehim bejn l-Istat u l-knisja jistipula li l-Istat jgħin fit-training u fl-ongoing formation ta' l-għalliema.

Dwar id-dinja tax-xogħol u l-gender issues, naħseb li bħal f'kull skola oħra, fl-iskejjel tagħna, dawn l-issues qed jiġu tackled.

Naħseb illum l-iskejjel tagħna huma ħafna iktar miftuħin minn qabel.

Naturalment inbatu mill-istess textbooks.

Malta żgħira u l-limitazzjonijiet tat-textbooks jeżistu għal kulħadd, pero' naħseb li m'għandna l-ebda preġudizzju.

Naturalment bħala kap, nagħraf li jekk verament irridu nwettqu l-għanijiet tal-kurrikulu, ir-responsabbiltajiet tal-kap ta' l-iskola se jiżdiedu.

Ma nafx kif se nittekiljaw il-kurrikulu u l-għajnuna hija merħba biha, pero' inħoss illi huwa … L-iktar aspett li nieħu gost naħdem fuqu huwa l-aspett tat-tagħlim.

Ovvjament bħala kap ta' skola trid tieħu ħsieb l-aspetti kollha, pero' ċertament li t-tagħlim huwa l-aktar ħaġa li nieħdu gost naħdmu fuqu.

IĊ-CHAIRPERSON: Nirringrazzjak, Fr. Mallia.

Onor. Farrugia, l-aħħar domanda, jekk jogħġbok.

JEAN PIERRE FARRUGIA: Fir-rigward tal-lotterija li jkun hemm sabiex tfal ikunu jistgħu jidħlu fi skejjel tal-knisja, jingħata importanza l-aspett finanzjarju tal-familja?

F'dan il-kumitat tkellimna dwar children at risk, u forsi veru li at that age ir-riskju ma tantx ikun fid-deher daqskemm ikun iktar tard, imma meta l-knisja tiġi biex tagħżel, turi xi forma ta' solidarjeta' iktar fid-deher ma' dawn it-tip ta' tfal?

CHARLES MALLIA: Fil-fatt, xi katergoriji ta' tfal diġa' jingħataw preferenza.

L-ewwel lotterija li ssir hija l-lotterija ta' dawk illi għandhom bżonnijiet speċjali imma bħalma kulħadd jaf, ma tistax taqdi lil kulħadd.

Dejjem hemm il-problema tal-limiti.

Ikun hemm diffikultajiet ta' placements, trid tqassamhom fi skejjel u fi klassijiet u fi klassi waħda ma tistax tpoġġi aktar minn persuna waħda li għandha ċertu diffikultajiet.

Hemm ċertu limitu ta' kemm jistgħu jiġu aċċettati tfal b'diżabilita'.

Issemmiet il-problema finanzjarja; veru li din teżisti, pero', nużaw liema sistema nużaw, id-demand dejjem se tkun ikbar mis-supply.

Ir-riżorsi huma limitati.

Jekk inbiddlu s-sistema tal-lotterija u nużaw xi sistema oħra, dejjem se nibqgħu b'numru akbar ta' tfal milli jifilħu l-iskejjel li għandna.

IĊ-CHAIRPERSON: Nirringrazzjakom.

Se jkollna nissospendu l-kumitat sakemm tittieħed il-votazzjoni fil-Kamra.

Meta niġu lura, se nistieden lis-Sur Frans Borg jagħmel l-intervent tiegħu.

Fit-8.03 p.m. il-Kumitat kien sospiż minħabba li ntalbet votazzjoni fil-Kamra tad-Deputati.

Peress li fit-8.20 p.m. reġgħet intalbet votazzjoni oħra fil-Kamra tad-Deputati, il-Kumitat aġġorna għal nhar it-Tnejn, 25 ta' Ottubru, 1999 fis-7.00 p.m., bl-istess aġenda.


KUMITAT PERMANENTI DWAR L-AFFARIJIET SOĊJALI

LAQGĦA NRU.

L-Erbgħa, 20 ta' Ottubru, 1999

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.10 p.m

L-Onor.

Helen D'Amato, President tal-Kumitat, ippresediet.

PREŻENTI

L-Iskrivana qalet it-talba.

Il-Minuti tal-laqgħa Nru. 15 li saret fid-19 ta' Ottubru, 1999 kienu konfermati.

ABBOZZ FINALI TAL-KURRIKULU MINIMU NAZZJONALI - KONTINWAZZJONI

Il-Kumitat stieden lil Fr Charles Mallia, Segretarju ta' l-Assoċjazzjoni ta' l-Iskejjel Privati, jieħu sehem fid-diskussjoni dwar il-Kurrikulu Minimu Nazzjonali.

Fit-8.03 p.m. il-Kumitat kien sospiż minħabba li ntalbet votazzjoni fis-seduta tal-Parlament.

Il-Kumitat aġġorna għal nhar it-Tnejn, 25 ta' Ottubru 1999 fis-7.00 p.m. bl-istess aġenda.

GĦALL-ISKRIVAN TAL-KAMRA

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT DWAR L-AFFARIJIET SOĊJALI

AVVIŻ

Laqgħa Nru. 17

It-Tnejn, 25 ta' Ottubru 1999 fis-7.00 p.m.

L-Onor.

Helen D'Amato, President tal-Kumitat dwar l-Affarijiet Soċjali, tavża li l-Kumitat ser jiltaqa' nhar it-Tnejn, 25 ta' Ottubru 1999 fis-7.00 p.m. fil-Kamra tal-Kumitati fil-Palazz il-Belt b'din l-aġenda:-

Diskussjoni fuq l-abbozz finali tal-Kurrikulu Minimu Nazzjonali - Kontinwazzjoni.

22 ta' Ottubru 1999 SKRIVAN TAL-KAMRA